Lia Savonea reclamă G4Media la Inspecția Judiciară. Motivul – un articol în care Germina Nagâț cataloga achitările din dosarul Gheorghe Ursu drept ”șocante”

Lia Savonea, președintele Consiliului Superior al Magistraturii (CSM), a sesizat Inspecția Judiciară condusă de Lucian Netejoru, potrivit unui comunicat al instituției. Savonea îi cere lui Netejoru să verifice ”sub aspectul riscului de a fi afectat independența și imparțialitatea judecătorilor Curții de Apel București care au pronunțat soluția ce a făcut obiectul articolului”.

E vorba despre articolul cu titlul ”Germina Nagâț, membru în Colegiul CNSAS, despre achitările din dosarul Gheorghe Ursu: Este una dintre cele mai șocante decizii pe care le-am văzut în justiție”.

Articolul – o preluare de pe Radio Europa Liberă – prezintă declarațiile Germinei Nagâț, fostă directoare a Direcției de Investigații din CNSAS, care a spus că miile de probe din acest dosar demonstrau ”fără niciun dubiu că e vorba de o crimă politică și o crimă împotriva umanității”.

”Este una dintre cele mai șocante decizii pe care le-am văzut în justiție, nu doar pe tema securității ci în general, e uluitor ce s-a întâmplat. Dacă cineva citește concluziile scrise pe care le-a pus Andrei Ursu în acest proces, peste 180 de pagini de mărturii și de citate din documente, toate probele atașate, își dă seama că era de domeniul evidenței că a fost o crimă politică, că a fost o crimă împotriva umanității. Iar argumentația era esențială, nu doar pentru speța asta, ci pentru toate crimele împotriva umanității care s-au făcut în timpul regimului comunist. Eu nu pot să înțeleg această decizie și sunt absolut șocată”, a spus Germina Nagâț.

Lia Savonea încearcă de câteva luni să o impună pe Adina Florea la șefia Secției speciale pentru investigarea magistraților. Savonea a susținut constant politicile PSD în domeniul justiției. Lucian Netejoru a fost susținut public de Liviu Dragnea și Tudorel Toader.

Foto: InquamPhotos / Octav Ganea